GPF-lid word dalk vervolg ná hy rower skietDie verdagters nadat hulle aangekeer is. Foto: @crimeairnetwork / Twitter Die polisie ondersoek ŉ saak van poging tot moord nadat ŉ lid van die Geduld-gemeenskapspolisiëringsforum (GPF) in Springs, Gauteng, Sondagaand glo ŉ vermeende rower in die been geskiet het. Twee verdagtes is ook tydens die voorval aangekeer en word van huisbraak aangekla. Kapt. Johannes Ramphora het Dinsdag aan Maroela Media gesê die GPF het inligting oor ŉ huisbraak ontvang en dat die twee verdagtes ŉ kruiwa en ander toerusting gesteel het. “Die GPF-lede het die twee verdagtes in ŉ straat in die omgewing opgespoor. Die verdagtes wou glo met die gesteelde goedere weghardloop, waarna een van die lede hom glo in die been geskiet het,” het Ramphora gesê. Die beseerde en sy vermeende medepligtige is op die toneel in hegtenis geneem. Ramphora het gesê dit is standaardprosedure dat voorvalle waarby vuurwapens gebruik is, ondersoek word. “Ons is nog besig om die voorval te ondersoek, en om almal se verklarings af te neem. Die Nasionale Vervolgingsgesag sal dan bepaal of die saak teen die lid verder gevoer sal word. Dit is in die stadium nog nie duidelik hoe lank die proses gaan duur nie. Die lid is nie in hegtenis geneem nie,” het hy bygevoeg. Die gewonde verdagte word in die hospitaal behandel en is onder polisiebewaking. Die ander verdagte is in aanhouding. Hulle moet binnekort in die hof verskyn.